정조 22년
戊午三月二十二日卯時上御熙政堂大臣備局堂上引見入侍時行左承旨洪仁浩行右承旨李泰永左副承旨李相璜同副承旨李尙度假注書李泳夏事變假注書趙璜鎭記事官金景煥承膺祚右議政李秉模行上護軍金持默行大護軍李敬懋兵曹判書李時秀右參贊沈煥之行大護軍趙心泰工曹判書趙鎭寬行護軍徐有太李漢豐徐龍輔掌令玄重祚持平趙秀民獻納朴吉源校理李貞運副校理鄭來百以次進伏訖秉模曰雨後日氣淸和聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣昨日之雨爲民事誠萬幸秉模曰甚幸甚幸若其注下之太過則猶有麥苗傷損之慮而不多不寡適中民願尤極喜幸矣上曰文武新恩使之整齊行禮而殿庭分東西成班後武科丙科以下自熙仁門外至協陽門內重行行禮而左承旨與左副承旨出去檢飭宣醞等節可也文榜李敬參武榜姜利八等入就拜位行四拜禮訖命宣醞秉模曰卽伏聞右諭善來住郊外近處深慰企竚之望矣上曰遞其經筵之任所以開簉朝之路今聞來到中路更欲尋鄕云殊可悶也秉模曰日昨出身金錫衡李乘運有特付備郞之敎故臣招見其人果可合於郞廳矣上曰兵判亦知其人乎時秀曰臣亦知可堪矣秉模曰卽因工判言聞湖沿民情昨年歉荒之後多有遑急之患矣上命鎭寬進前敎曰湖民遑急似緣於大同輸納之艱窘矣鎭寬曰然矣上曰有何救濟之方乎鎭寬曰旣非一二邑則有難遽議而第以還穀助給或大同停捧於斯二者之間似有好策矣上曰卿言亦好而但大同停捧則今已過時有難及圖給還則異於賑政不可爲實惠今若往復於道臣措劃區處雖無停退之名而獲其實效則豈不好耶鎭寬曰聖敎誠然矣上曰湖沿之中何邑爲甚乎秉模曰韓山爲甚云矣鎭寬曰臣果聞韓山郡守宋時淵之言而有此奏矣上曰給還與停捧從便爲之而旣有好道理則但責實效而已不必章皇出擧條也上曰新箕伯可謂得其人乎秉模曰人有善治邑而不能於方伯之任者多矣而此人則可謂得其任矣上曰此人有士大夫本色矣上曰工判進前泰永誤聽而進上曰右承旨之爲人亦甚周通今日朝班不可多得之人也秉模曰然矣上敎秉模曰卿疾之向瘳豈非針效耶秉模曰針固有效而炙效尤勝矣持默曰普賢峯補土開春後卽爲修補之意前已仰稟矣數日後與濬川堂上同往看審始役而物力本來不足修改不可盡爲或間年爲之似好故敢此仰達矣上曰看審後更爲草記可也出擧條上曰物力餘在幾何持默曰年年當捧之數未能盡捧故僅爲四百餘金矣上曰看審之後從速爲之可也持默曰昨秋章陵行幸時駕過金浦等四邑舊還及耗條竝入於蕩減而本廳移轉耗條米二百八十石亦在其中矣此是本廳軍校兩朔支放之需且甲寅移轉變通時若當除耗之歲以畿內他衙門穀推移給代之意已有筵稟定奪依定式令廟堂推移給代恐合事宜故敢此仰達矣上曰依爲之令廟堂稟處可也出擧條上曰還穀之弊到處同然日前聞安岳郡守所奏民無願受之意云此弊之生蔽一言曰穀無精實而多陳腐之害也秉模曰然矣時秀曰日昨有安邊出身金有玉軍門收用之敎臣見其人年纔二十八而顔貌秀健人亦了了矣上曰後日相當窠調用可也時秀曰知中樞以下原窠外特付加設者過一朔後減下自是定式而近來此法廢閣一番差除之後雖至三四年一向虛縻知中樞及同知僉知加設者至於十二人之多此則一竝減下自今以後加設之窠依定式過一朔後隨卽減下何如上曰依爲之出擧條時秀曰實職中亦多加設窠宣傳官則固非可論而至於訓鍊院及內三廳加設之窠未陞實之前無得以他人擬入事定式施行何如上曰落仕者積滯當留念間一窠參錯或陞實或甄復可也出擧條時秀曰參上窠固當依下敎間一窠甄復而參下窠則與參上窠有異盡數陞實然後始當以他人差擬乎上曰依爲之出擧條時秀曰因前咸鏡監司李鼎運所啓訓戎前僉使朴瑬城堞公廨軍器無不改觀捐廩買田以補鎭屬支放流民還集鎭樣稍蘇該僉使之悉心措辦極爲可嘉不可無奬勸之政令該曹稟處事允下矣訓戎僉使事年前大臣擧條上段則以考其實績用防禦履歷爲辭下段則以聲績茂著直擬防禦爲辭未有一定之式而其後慶尙右兵使安橚以訓戎僉使履歷直擬閫望今此朴瑬實績前道臣旣已目擊而歸奏似當援安橚之例許用防禦使履歷而事係官制不敢擅便敢此仰達矣上曰依爲之時秀曰朴瑬則雖用安橚已例尙無一定之式故每煩稟覆事體屑越臣意則訓戎本是邊地窠自今以後必以有地處有將來之人另擇差送待準瓜有可紀之實績者令道臣考察啓聞後直擬防禦使而必以先出窠差除毋得違越則官制別無掣礙差送者亦必樂赴殫誠以此定式施行似好下詢大臣處之何如上曰大臣之意何如秉模曰每煩稟定實爲猥屑該曹亦何以眞知實績或擬防禦或直擬水閫乎依兵判所奏自今定式果似宜矣上曰依爲之出擧條上曰若以此鎭永定防禦使履歷則何如耶敬懋曰安橚之直擬閫望已非不易之定例今於積年之後援用此例永爲定式似甚斑駁矣有大曰安橚則其時重臣李文源之奏亦爲其人用防禦履歷非爲其地之可設防營訓戎之距慶源不甚敻遠旣有慶源之鎭則更何設防營之有上曰不設防營而只用履歷又有他可據之例乎有大曰曾前管城將之履歷或有如此而今則不然矣漢豐曰此在朝家處分之得宜而安橚已往之例不必永爲定式矣上曰若依法聖僉使之例用邊地履歷則何如耶時秀曰誠好矣而若只用履歷則似不可矣心泰曰該鎭不必更設防營必依前樣置之而但稍厚其廩料則可有責成之效矣上曰問於道帥臣從便區劃亦可也敬懋曰臣於柳聖台事有所仰奏者矣其人釁累之有無臣豈知之而日前所奏出於率爾緣臣所奏渠反忝不次之職處分之如此臣固欽仰聖德而論以公議則正軸不純而超至都摠都事豈非違例之大者乎上曰此不可謂不次之職且其本事固不可詳知而渠之伊日處事不失兩班處義所以有此特除矣先朝甲子年間亦有此正軸不純之事其時處分至爲嚴明其後則今番事予所初見然而事甚屑越不可費辭傳敎矣柳聖台卽文臣柳聖儀之弟乎相璜曰然矣鎭寬曰日昨拜苑禮畢輦道駐蹕感歲律之重回愴遼伯之偉節渙發宸藻恩及遺裔甚盛擧也孰不欽誦臣於前年奉命致祭於鐵原舊家門閭冷落棹楔不施故怪問之則一境儒武皆以謂朝家崇報之典至矣盡矣惟此一事未蒙成命云臣歸而考諸諸家金石春曹謄錄皆無槪見惟彼軒天之大節固不待儀文賁飾有所增重揆之國典終爲欠闕下詢大臣處之何如上曰大臣之意何如秉模曰大節卓然炳烺耳目崇報無憾昭垂國乘故似反未遑於棹楔而今聞重臣所奏若擧闕典於是年則尤不偶然矣上曰令該曹分付道臣卽施棹楔之典可也出擧條上曰遼東伯之卓節奇蹟可以照映千古至於棹楔旌褒反爲細節故有此未遑之典矣秉模曰誠如聖敎矣上曰適當是年起曠感於百歲之後又其後孫之登科事豈偶然乎昨日雨下時中夜殆不成眠有若遼東伯感涕淫淫此雖近於附會而理有如此者矣卿賡進詩中凄風急雨奠盃時云者果有是事否鎭寬曰臣於昨年奉命致祭時果有風雨故以卽景實際語寫進矣上敎秉模曰今榜後揀擇坐起從速爲之可也秉模曰當依敎矣上曰昨日唱榜陳賀時東班實職之不參者未知何故秉模曰多因病故而未參云矣上曰西班則尤不成樣事甚駭然矣上敎時秀曰今日兵曹有政乎時秀曰無之矣上曰知敦寧之職本爲不輕古則已經判書而未爲此官者居多今則其所壞却反不若知樞甚至未擬知樞之人亦爲此官名器之乖損莫近日若也非以今日政所擬爲不當擬者大抵知敦之望多有礙眼卿須以此意警飭可也秉模曰誠如聖敎矣故奉朝賀南有容文衡三年始得爲刑判且參判之得爲提調絶無而僅有故故參判元義孫固有履歷地處而其入內贍提調末擬也自以爲過分古之重惜名器有如此矣上曰非但知敦近日訓鍊副正之望亦多來歷不知者矣秉模曰摠府郞廳之望亦然矣上曰今番武科榜亦謂何如時秀曰今番榜則多表表著稱者矣上曰爲官擇人儘非虛語今兵判除拜之後兵曹擧行可謂拭目日前文武殿試時擧行整整濟濟今見得人之效矣前此爲兵判者或多生疎之患矣大抵人之治己務本爲大而至於末節亦不可不勉也故程子曰制之於外以安其內朱子曰整其衣冠尊其瞻視衛武公年至九十作抑戒之詩其曰抑抑威儀惟德之隅隅之爲言卽廉角也必有其隅然後乃有威儀之可象夫朝廷之隅在於格例然而近世之人不惟不能於務本而已竝與儀文未節而都不留意焉此豈非卿等可勉處乎上曰文科一榜及武科宣薦出身人竝令陞殿而文科年六七十以上人追後陞殿可也文榜李敬參等進伏上以次問職姓名居住又命擧顔上曰朴時源則能製能講今番生劃策文甚善作也上曰尹孝植是年前三兄弟聯璧進士之人乎相璜曰然矣上曰金啓河以最初學齋任入侍者今成老儒矣上敎弼聖賚曰弼姓之登第者古或有之乎聖賚曰無之矣上曰海東簪纓譜中弼姓獨漏今此人登科此後可添一姓之譜矣上敎韓致海曰今番北關人唱榜者何當下去乎致海曰四五日間當下去矣上曰北人功令之文甚多佳作矣且聞關西則定州人多參榜云信然乎秉模曰然矣上敎鄭泰彦曰今番濟州人之登科者獨汝一人乎泰彦曰然矣命書傳敎曰文榜直赴鄭泰彦年近六十來自絶海之外科前五十雖付司果豈令以此還鄕今日政先付典籍待郞署有窠卽爲擬入事分付銓曹上敎朴察遠曰爾乃封內違格拔去而還付者年過五十故付副司果爾果知之乎察遠曰未及聞知矣上曰問于銓曹可也璜鎭承命出還奏曰已付副司果云矣上曰今榜中七十以上人當依例加資其外鄕新恩亦令成均館知委使之留待而明日出堂后假官望使之次次擬入可也命七十以上陞殿上曰今榜可謂老人科也年過七十者遠道行役猶謂之矍鑠況登科乎此莫非先朝壽考之化也文鳳翼等六人進伏上曰爾之聰明何如而至今能不廢講乎鳳翼曰自少累赴會講至今不爲全廢矣上敎李世伯曰爾於先正爲幾代孫乎世伯曰七代孫矣上曰經工始自何時世伯曰自三十前始之矣上曰此六人以優老之典竝加資兵判出去後今日政以加設僉知擬入而自政院剪紙爲玉圈使之今日肅拜可也又敎曰僉知望則置之以五衛將作窠備三望擬入可也因命書傳敎曰新及第典籍李世伯聞是先正文純公七代孫年又過七十豈不稀貴今日政敦寧都正爲先加設擬入上敎世伯曰爾則以先正後孫特爲敦寧都正待落點肅拜後出去可也上曰此六人下去時竝給馬設樂事令兵曹行會可也上曰六十以上人則以七十以上人初擬之典籍窠擬入而其中二人爲先擬關東北道都事其外三人亦待窠擬都事望可也命書傳敎曰今榜近八十過七十人典籍文鳳翼等六人朝官七十推恩之時例當陞資則何況登科於老職之年者豈循常例乎竝令該曹五衛將加設擬入典籍之代過周甲以上司果權昌益等三人擬入於今政而其中司果韓重默李珩年尤貴矣勿付典籍令該曹本道及關東都事作窠今政差送武科姜利八等進伏上以次問職姓名居住又命擧顔上曰禁將可謂有福人率徐翼淳先爲退去有大先退上曰許乘之身長可謂今世無比此人予於庚戌菊製親臨時始見而壯之自其後名於一世旣付祿仕今又登科此專由渠體長出衆之故也上敎鄭繼周曰爾以方帶宣傳官之新恩獨不着軍服何也繼周曰臣未諳體例適未備着矣上曰爾是遐鄕新恩故不爲深責且以念爾祖之意特爲參酌此後無敢如是可也上曰李得馨卽貞翼公之遺孫此家之近久零替予嘗嗟惜矣此人之今番登科豈不稀貴乎敬懋曰然矣上敎金宅基曰爾之今番登科時矢數不知幾許中此乃御將善敎射之效耶伊日北苑忘勞臨殿至於賜第予意豈是偶然乎且其爲人亦甚可用付之軍門勤射成就之地可也上曰臺諫進前只擧尾辭可也重祚等曰請寢罪人鄭致達妻出置城外之命依前還發配所亟令王府快正典刑措辭見上上曰不允出擧條重祚等曰請物故罪人德相亟施孥籍之典措辭見上上曰不允出擧條重祚等曰請逆賊尙喆追施孥戮之典措辭見上上曰不允出擧條以下一行半刀削重祚等曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上上曰不允出擧條重祚等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上上曰不允出擧條重祚等曰請物故罪人國榮亟施孥籍之典措辭見上上曰不允出擧條重祚等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上上曰不允出擧條重祚等曰請承款後物故罪人九宗亟施孥籍之典措辭見上上曰不允出擧條重祚曰請寢李汝節定配之命更令王府嚴覈取服施以當律措辭見上上曰不允出擧條吉源曰請金甲島爲奴罪人克觀更令王府嚴鞫得情快正王法措辭見上上曰不允出擧條吉源曰請逆賊尙魯亟施孥戮之典措辭見上上曰不允出擧條吉源曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以絶奸萌措辭見上上曰不允出擧條上曰備堂先退秉模等退出仍命退承史以次退出